"ประสาร" แนะปฏิรูปสหกรณ์ออมทรัพย์ให้องค์กรอิสระดูแล
"ประสาร" แนะตั้งองค์กรอิสระมาดูแลสหกรณ์ออมทรัพย์ทั่วประเทศ 1,400 แห่งเป็นการเฉพาะ พรัอมหนุนเพิ่มขีดความสามารถในการแข่งขัน
19 มี.ค. 2558

"ประสาร" แนะตั้งองค์กรอิสระมาดูแลสหกรณ์ออมทรัพย์ทั่วประเทศ 1,400 แห่งเป็นการเฉพาะ พรัอมหนุนเพิ่มขีดความสามารถในการแข่งขัน 
เมื่อวันที่ 19 มี.ค. เวลา 09.00 น. นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวภายหลังเข้าร่วมประชุมกรรมาธิการปฏิรูปเศรษฐกิจ การเงินและการคลัง สภาปฏิรูปแห่งชาติ(สปช.) เพื่อแสดงความเห็นในการจัดทำร่างรายงานกรอบปฏิรูปฯ เสนอต่อ สปช.ว่า ในเรื่องการดูแลสหกรณ์ออมทรัพย์ทั่วประเทศนั้น ธปท.เสนอให้ตั้งองค์กรอิสระขึ้นมาดูแลเป็นการเฉพาะ เพราะหากให้มาอยู่ภายใต้การดูแลของธปท.คงดูแลไม่ไหว เนื่องจากสหกรณ์ออมทรัพย์มีมากถึง 1,400 แห่ง เฉพาะสหกรณ์ขนาดใหญ่ก็มีมากถึง 180 แห่งแล้ว ซึ่งธปท.มีภารกิจมากอยู่แล้วคงดูแบไม่ไหว 
อย่างไรก็ดี ขณะนี้ทางสหกรณ์ออมทรัพย์ได้ร่วมกับกรมส่งเสริมสหกรณ์และกรมตรวจบัญชีสหกรณ์ช่วยกันพัฒนาความสามารถในการกำกับดูแลสหกรณ์ให้ดีขึ้นอยู่แล้ว ซึ่งธปท.อาจจะเข้าไปช่วยดูในส่วนนี้บ้าง
"นอกจากนี้ ยังได้แลกเปลี่ยนในด้านการปรับปรุงปัญหาในเชิงโครงสร้างทางเศรษฐกิจที่ต้องส่งเสริมขีดความสามารถในการแข่งขันของประเทศ การหลีกเลี่ยงการใช้นโยบายประชานิยมอย่างไม่รับผิดชอบ การป้องกันการคอร์รัปชัน การป้องกันปัญหาความเหลื่อมล้ำ เป็นต้น และในด้านการดำเนินงานตามภารกิจของธปท.ก็มีการหารือถึงนโยบายการเงิน ระบบชำระเงิน การดูแลสถาบันการเงิน ดูแลสถาบันการเงินเฉพาะกิจของรัฐ การปรับปรุงการทำงานของรัฐวิสาหกิจ การเตรียมการเข้าร่วมกลุ่มประชาคมเศรษฐกิจอาเซียน (เออีซี)" นายประสารกล่าว
ผู้ว่าการ ธปท. กล่าวว่า การลดดอกเบี้ยนโยบายลง 0.25% ในการประชุมคณะกรรมการนโยบายการเงิน(กนง.) ครั้งที่ผ่านมาเป็นการผ่อนคลาย นโยบายการเงินเพื่อช่วยพยุงเศรษฐกิจ ไม่ใช่การส่งสัญญาณดอกเบี้ยขาลงแต่อย่างไร ซึ่งที่ผ่านมาธนาคารพาณิชย์ตอบสนองทิศทางการดำเนินนโยบายการเงินดี มีการปรับลดดอกเบี้ยลงตามภายในสัปดาห์แรกที่กนง.ประกาศลดดอกเบี้ยเลย ถือว่าไม่ช้า